b'\n_START_ARTICLE_\nLorenz Hackenholt\n_START_SECTION_\nT4\n_START_PARAGRAPH_\nHackenholt gikk inn i SS i 1934 og ble etter to \xc3\xa5rs milit\xc3\xa6rtjeneste med i SS-Totenkopf-Verb\xc3\xa4nde og stasjonert ved Oranienburg. I 1938 ble han overf\xc3\xb8rt til Sachsenhausen hvor han tjenestegjorde som sj\xc3\xa5f\xc3\xb8r. Fra november 1939 var Hackenholt tilknyttet Aktion T4 der han arbeidet ved avlivingssentrene i Grafeneck (i de svabiske alper) og Sonnenstein. Han arbeidet ved seks anlegg innenfor T4 og hadde oppgaver delvis som sj\xc3\xa5f\xc3\xb8r og delvis som \xc2\xabbrenner\xc2\xbb (omlasting og brenning av lik). Etter T4 h\xc3\xb8sten (kanskje i september) 1941 ble han overf\xc3\xb8rt til tjeneste hos Odilo Globo\xc4\x8dnik, politi- og SS-sjef i Lublin. I n\xc3\xa6rheten av Lublin langs, jernbanelinjen til Lvov, satte okkupasjonsmakten opp de f\xc3\xb8rste utryddelsesleirene (lengre \xc3\xb8st og nord var allerede flere hundre tusen j\xc3\xb8der drept ved skyting). Hackenholt eksperimenterte med gass til avliving i ukene f\xc3\xb8r Aksjon Reinhardt ble igangsatt og bygget blant annet om en kassebil fra postverket til et mobilt gasskammer. Trolig var de f\xc3\xb8rste ofrene funksjonshemmede og tilbakest\xc3\xa5ende personer fra omr\xc3\xa5det, det er uklart om de var j\xc3\xb8der eller etnisk polske. Han eksperimenterte med forskjellige typer gass, blant annet drepte han 150 j\xc3\xb8diske tvangsarbeidere med Zyklon B som han hadde f\xc3\xa5tt tak i fra Wehrmacht. Hackenholt fors\xc3\xb8kte CO (karbonmonoksid) fra st\xc3\xa5lbeholdere brukt blant annet i transittleiren Izbica p\xc3\xa5 veien mellom Lublin og Belzec. Ofrene i Izbica var trolig j\xc3\xb8diske psykiatriske pasienter fraktet med tog fra selve Tyskland i godsvogner. Hackenholt fant ut at eksos fra motoren i en sovjetisk stridsvogn var mest egnet og \xc3\xb8konomisk.\n_START_SECTION_\nAksjon Reinhardt\n_START_PARAGRAPH_\nI Belzec, del av Aksjon Reinhardt, betjente Hackenholt gasskammeret som fikk gass fra en stor forbrenningsmotor. V\xc3\xa5ren 1942 drepte han tusenvis p\xc3\xa5 denne m\xc3\xa5ten. Det var trolig Hackenholts tekniske kvalifikasjoner som gjorde at han fikk ansvaret for leirens motorkj\xc3\xb8ret\xc3\xb8y. Gjennom kunnskaper om motorer og mekanikk ble han involvert i gasskamrene. F\xc3\xb8r det stasjon\xc3\xa6re gasskammeret ble satt opp, laget Hackenholt en gassvogn som han var stolt av. Det var trolig Christian Wirth som instruert Hackenholt i utforming av gassvognen. I midten av mai 1942 ble et nytt drapsanlegg i Belzec oppf\xc3\xb8rt best\xc3\xa5ende av seks gasskamre i mur. Hackenholt betjente og holdt anlegget i stand assistert av ukrainske vakter. Hackenholt bygget nye og st\xc3\xb8rre gasskamre i Belzec, Sobibor og Treblinka, anlegg som okkupasjonsmakten i perioden mars 1942 til august 1943 brukte til \xc3\xa5 avlive omkring 1,5 millioner mennesker. Det f\xc3\xb8rste gasskammeret som Hackenholt satte opp i Belzec fikk p\xc3\xa5skriften Stiftung Hackenholt (\xc2\xabHackenholt-stiftelsen\xc2\xbb) av SS-kameratene, p\xc3\xa5 gasskammerets inngang hang det ogs\xc3\xa5 en David-stjerne.\n_START_SECTION_\nSlutten av krigen\n_START_PARAGRAPH_\nHackenholt ble senere overf\xc3\xb8rt til Trieste ved Adriaterhavskysten, i likhet med Globo\xc4\x8dnik og Wirth. Form\xc3\xa5let var \xc3\xa5 oppspore j\xc3\xb8der i noe som ble kalt Einsatzkommando R eller Einsatz R. Hackenholt arbeidet i San Sabba der j\xc3\xb8der dels ble sendt nordover til Auschwitz eller ble avlivet p\xc3\xa5 stedet. Globo\xc4\x8dnik beordret henrettelser og kremasjoner i San Sabba stanset v\xc3\xa5ren 1944 etter ni m\xc3\xa5neders drift. I stedet ble kommandoene satt til \xc3\xa5 bekjempe partisaner, noe de drev med omkring ett \xc3\xa5r. For sin innsats ble Hackenholt tildelt jernkorset av 2. klasse._NEWLINE_Hackenholt ble antatt drept i kamp n\xc3\xa6r Trieste. Hackenholt overlevde trolig krigen, men han ble aldri funnet og stilt for retten. Han ble p\xc3\xa5 konens anmodning erkl\xc3\xa6rt d\xc3\xb8d ved utgangen av 1945. Mange \xc3\xa5r etterp\xc3\xa5 tyder vitneutsagn p\xc3\xa5 at han var live. Kriminalpolitiet i Bayern gjorde p\xc3\xa5 1960-tallet unders\xc3\xb8kelser med sikte p\xc3\xa5 \xc3\xa5 lokalisere Hackenholt som politiet antok var i live._NEWLINE_Lokalhistorieforeningen i Gelsenkirchen oppgir at Hackenholt drepte 70.000 i det gasskammeret han selv betjente. I tillegg kommer over 1 million drap han medvirket til.'